For at tage hensyn til den fuldstændige gennemførelse af forordningen om den europæiske grænse- og kystvagt og dens indvirkning på Eurosur blev evalueringen af Eurosur, der oprindeligt var planlagt til december 2016, udsat til september 2018.

Ved forordningen om den europæiske grænse- og kystvagt, der blev vedtaget den 14. september 2016, blev den europæiske grænse- og kystvagt oprettet som et fælles ansvarsområde for agenturet og medlemsstaterne, agenturets mandat blev udvidet, og elementerne i den integrerede europæiske grænseforvaltning blev fastlagt. Da agenturet spiller en betydelig rolle i forbindelse med gennemførelsen af Eurosur, har de nyskabelser, der blev indført med forordningen om den europæiske grænse- og kystvagt, stor indvirkning på den daglige gennemførelse af Eurosur, som der skal tages hensyn til ved den videre udvikling af Eurosur.

Med forordning (EU) nr. 1052/2013 om oprettelse af det europæiske grænseovervågningssystem (Eurosur), der blev vedtaget i 2013, blev der skabt en fælles ramme for udveksling af oplysninger og for samarbejde mellem medlemsstaternes grænseovervågningsmyndigheder og Det Europæiske Agentur for Grænse- og Kystbevogtning (Frontex), herefter benævnt "agenturet". Eurosurrammen har været operationel siden den 2. december 2013. Ifølge forordningen skal Kommissionen hvert fjerde år foretage en overordnet evaluering af Eurosur, om nødvendigt ledsaget af relevante forslag til ændring af forordningen.

En effektiv forvaltning af EU's ydre grænser har højeste prioritet og er en betingelse for, at man på korrekt vis kan gennemføre og bevare Schengenområdet med fri bevægelighed, der er et af de vigtigste resultater af europæisk integration.

Evalueringen omfatter hele anvendelsesområdet for forordning (EU) nr. 1052/2013 med fokus på medlemsstaternes og agenturets gennemførelse heraf. I overensstemmelse med artikel 22, stk. 2, i denne forordning og retningslinjerne for bedre lovgivning omfatter den en vurdering af:

·Eurosurs funktionstjenester, der henhører under agenturet, og som stiller overvågningstjenester til rådighed for medlemsstaterne og agenturet ved de ydre grænser og i området før grænsen på grundlag af en kombination af overvågningsaktiviteter og informationskilder såsom satellitbilleder, skibsrapporteringssystemer og miljøtjenester

Formålet med Eurosur er at afsløre, forhindre og bekæmpe illegal indvandring og grænseoverskridende kriminalitet og bidrage til at sikre beskyttelsen af og redde migranters liv. Eurosur sigter mod at forbedre situationskendskabet og øge reaktionskapaciteten ved medlemsstaternes ydre grænser .

Med Eurosur indføres en mekanisme for udveksling af oplysninger og samarbejde, der gør det muligt for de forskellige nationale myndigheder, der udfører grænseovervågningsaktiviteter, at udveksle oplysninger og samarbejde på taktisk, operationelt og strategisk plan både internt i og mellem medlemsstaterne samt med agenturet.

Evalueringen omfatter også en uafhængig vurdering, foretaget af Agenturet for Grundlæggende Rettigheder, af overholdelsen af og indvirkningen på de grundlæggende rettigheder.

2.1.Status over gennemførelsen af Eurosur

Eurosur omfatter både en forvaltningsramme og et informationsudvekslingssystem. Generelt fandt gennemførelsen af Eurosurrammen sted som fastsat i forordningen:

·Alle medlemsstater har oprettet deres nationale koordinationscenter som et knudepunkt for grænseovervågning på nationalt plan, der normalt fungerer døgnet rundt alle ugens dage. Afhængigt af både kompetencefordelingen og medlemsstatens geografiske beliggenhed anvendes det nationale koordinationscenter enten til at udøve kommandoen over og kontrollere grænsevagterne eller som et "knudepunkt" for koordinationen af grænseovervågningsaktiviteterne. Alle nationale koordinationscentre samarbejder og udveksler oplysninger med centrene i andre medlemsstater og med agenturet, og næsten alle gør det med andre nationale myndigheder, der henhører under den samme medlemsstat. Flere medlemsstater mangler dog stadig at bringe deres centre i fuld overensstemmelse med kravene i forordning (EU) nr. 1052/2013, sådan som det blev fastslået i forbindelse med anvendelsen af Schengenevalueringsmekanismen.

·Alle medlemsstater har opstillet et nationalt situationsbillede af deres grænsesituation med udveksling af oplysninger om begivenheder ved grænsen (begivenhedslaget) og analytiske rapporter (analyselaget) For øjeblikket er det dog kun halvdelen af medlemsstaterne, der på nationalt plan udveksler oplysninger om positionen af deres udstyr til patruljering gennem indsatslaget. Halvdelen af medlemsstaterne udveksler også oplysninger fra deres nationale situationsbillede med tilgrænsende medlemsstater.

·Alle medlemsstater har fastlagt deres grænseafsnit, for hvilke agenturet har tildelt og tilpasset indvirkningsniveauer efter aftale med de berørte medlemsstater. Agenturets støtte til grænseafsnit med et højt indvirkningsniveau er blevet ydet til alle berørte medlemsstater såsom Italien og Grækenland.

·Alle medlemsstater har aflagt rapport til Kommissionen om deres samarbejde med tilgrænsende tredjelande. Et sådant samarbejde finder normalt sted inden for rammerne af regionale samarbejdsnetværk eller via bilaterale aftaler. Som led i evalueringen udvekslede medlemsstaterne teksterne til udvalgte bilaterale aftaler, der er indgået med tredjelande, med Kommissionen.

·Agenturet leverer på nuværende tidspunkt 13 Eurosur-fusionstjenester. Disse tjenester yder informationstjenester med høj merværdi til alle nationale koordinationscentre via Eurosurs kommunikationsnetværk og direkte til fælles operationer, der koordineres af agenturet. Disse tjenester anvendes til at støtte grænseoperationer, til at afsløre og analysere grænseoverskridende kriminelle aktiviteter såsom smugling af migranter, våben, narkotika, cigaretter og andre smuglervarer og til at afsløre migranter i nød. De anvendes også til at støtte medlemsstaternes patruljeringsaktiviteter.

Eurosurs fusionstjenester er resultatet af agenturets daglige samarbejde med Det Europæiske Agentur for Søfartssikkerhed (EMSA), EU-Fiskerikontrolagenturet (EFCA) og EU-Satellitcentret, og de er blevet udbygget med finansiel støtte fra EU's rumfartsprogram Copernicus. En ny tjeneste kaldet Multipurpose Aerial Surveillance (M.A.S.) (multifunktionel overvågning fra luften) er for øjeblikket ved at blive afprøvet inden for rammerne af det europæiske samarbejde om kystvagtfunktioner og en trepartssamarbejdsordning mellem EMSA, EFCA og agenturet.

·Eurosurs kommunikationsnetværk anvendes og drives af agenturet. Siden december 2013 er mere end 184 000 grænserelaterede begivenheder blev indberettet til og udvekslet via det europæiske situationsbillede. I januar 2018 afsluttede agenturet officielt sikkerhedsakkrediteringen af dette netværk, hvilket gør det muligt for det at udveksle oplysninger, der er klassificeret EU RESTRICTED, med de nationale koordinationscentre.

Med henblik på at gøre udvekslingen af oplysninger mere brugervenlig skal netværkets tilgængelighed og brugergrænseflade forbedres yderligere. Dette ville gøre det muligt for medlemsstaterne at gøre hurtigere og bedre brug af de disponible oplysninger. Og selv om der allerede er en vis grad af forskelligartethed i de oplysninger, der indberettes inden for Eurosur, både med hensyn til typen af hændelser og perioderne for rapportering til brug for situationsbillederne, kunne anvendelsen af de disponible oplysninger til analytiske formål forbedres yderligere ved at tillade en mere automatisk informationsforvaltning.

·Eurosurs kommunikationsnetværk mellem de nationale koordinationscentre og agenturet er blevet anvendt sideløbende med et andet informationssystem, der forvaltes af agenturet, og som specielt er knyttet til agenturets Joint Operations Reporting Application (JORA), der udfører tilsvarende funktioner. Denne overlapning har været en kilde til forvirring blandt medlemsstaterne og påvirket kvaliteten af rapporteringen ved de ydre grænser negativt. Situationen er blevet forbedret, da agenturet gradvist er ved at slå JORA's og Eurosurs kommunikationsnet sammen, så de på mellemlang sigt bliver til et enkelt værktøj.

·I 2015 vedtog Kommissionen Eurosur-håndbogen, der indeholder tekniske og operationelle retningslinjer, anbefalinger og bedste praksis, herunder om samarbejdet med tredjelande.

2.2.Resultater af evalueringen

2.2.0.Relevans

Migrationskrisen, navnlig langs Vestbalkanruten i 2015-2016, og de terrorangreb, der fandt sted i Europa, er de to største krisesituationer, som EU har skullet tackle siden vedtagelsen af Eurosur. Begge krisesituationer viste klart, at der er behov for en robust og omfattende informationsudvekslings- og samarbejdsramme for den tilstedeværende europæiske grænse- og kystvagt. Eurosur bør udvikles yderligere i den henseende.

Eurosur er relevant for forebyggelsen af illegal indvandring og bekæmpelsen af grænseoverskridende kriminalitet. Der blev givet mange eksempler på tilfælde, hvor oplysninger, der blev udvekslet via Eurosur med agenturet og mellem medlemsstaterne, forhindrede tilfælde af smugling af narkotika, våben, cigaretter og andre ulovlige varer samt menneskesmugling og førte til pågribelse af smuglere, der efterfølgende blev stillet for retten.